REGULAMENTUL (UE) NR. 82/2010 AL COMISIEI
din 28 ianuarie 2010
de modificare a Regulamentului (CE) nr. 748/2009 privind lista operatorilor de aeronave care au efectuat o activitate de aviație menționată în anexa I la Directiva 2003/87/CE la 1 ianuarie 2006 sau ulterior, specificând statul membru de administrare pentru fiecare operator de aeronave
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 2003/87/CE a Parlamentului European și a Consiliului din 13 octombrie 2003 de stabilire a unui sistem de comercializare a cotelor de emisie de gaze cu efect de seră în cadrul Comunității și de modificare a Directivei 96/61/CE a Consiliului (1), în special articolul 18a alineatul (3) litera (a),
întrucât:
(1)
Directiva 2003/87/CE, astfel cum a fost modificată prin Directiva 2008/101/CE (2), include activitățile de aviație în schema de comercializare a certificatelor de emisii de gaze cu efect de seră în/din cadrul Uniunii Europene.
(2)
Regulamentul (CE) nr. 748/2009 al Comisiei (3) stabilește o listă de operatori de aeronave care au desfășurat o activitate de aviație în sensul anexei I la Directiva 2003/87/CE după data de 1 ianuarie 2006 inclusiv.
(3)
Lista operatorilor de aeronave stabilită prin Regulamentul (CE) nr. 748/2009 vizează reducerea poverii administrative asupra operatorilor de aeronave, stabilind ca fiecare operator de aeronave să depindă doar de un singur stat membru, astfel încât fiecare operator să știe sub autoritatea cărui stat se află și fiecare stat membru să cunoască în mod clar operatorul care se supune reglementărilor sale.
(4)
Participarea la schema de comercializare a certificatelor de emisie a UE, inclusiv obligația de restituire a certificatelor, este condiționată de desfășurarea unei activități de aviație menționate în anexa I la Directiva 2003/87/CE, dar nu depinde de includerea pe lista operatorilor de aeronave stabilită de Regulamentul (CE) nr. 748/2009 al Comisiei.
(5)
Un număr de operatori de aeronave recurg la societăți de management sau prestatoare de servicii care înregistrează planurile de zbor și achită tarifele de rută în numele lor. În consecință, indicativul societății de management sau prestatoare de servicii, atribuit de Organizația Aviației Civile Internaționale (OACI), apare deseori în planul de zbor, cu toate că respectivele societăți ar putea să nu fie operatori de aeronave. Cel mai bun mijloc de identificare a unui operator de aeronave sau proprietar de aeronave este prezența indicativului sau a mărcii de înmatriculare OACI în planul de zbor și, de aceea, identificarea cu precizie a operatorului în cauză este de multe ori imposibilă, cu excepția cazului în care operatorul furnizează Eurocontrol o declarație de flotă care conține date privind aeronavele pe care le exploatează. La stabilirea listei actualizate a operatorilor de aeronave, Comisia a ținut cont de lista declarațiilor de flotă pusă la dispoziție de către operatori și societățile de management sau prestatoare de servicii. Cu toate acestea, anumite societăți de management sau prestatoare de servicii și anumite mărci de înmatriculare ale aeronavelor apar pe lista actualizată din cauza nefurnizării informațiilor solicitate.
(6)
Prin urmare, Regulamentul (CE) nr. 748/2009 trebuie modificat în consecință,
ADOPTĂ PREZENTUL REGULAMENT:
Articolul 1
Anexa la Regulamentul (CE) nr. 748/2009 se înlocuiește cu anexa la prezentul regulament.
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 28 ianuarie 2010.